《仲夏郊外作》
清代·朱孝纯

夏日出郊原，聊以消炎燠。不履亦不衫，步绕清溪曲。

烟淡水容清，雨余山色绿。修竹媚遥村，新禽唤森木。

地僻息尘机，苔深绝人躅。此间乐有余，平生念自足。

始知贤达人，委身在农牧。

作者简介：（1735—1801）汉军旗人，字子颍，号思堂、海愚。乾隆二十七年举人。由知县历官至两淮盐运使。刘海峰弟子，又承其父副都统龙翰家学，工画能诗，画孤松怪石有逸气，诗豪放自喜。在扬州创设梅花书院，扶植文教。有《海愚诗草》、《昆弥拾悟诗草》。